Natječaj za dječje radove – Često postavljena pitanja

# Koje su teme ovogodišnjeg natječaja?

Teme će biti zadane u objavi natječaja. Natječaj se svakog siječnja objavljuje na mrežnim stranicama i društvenim mrežama SFere. Prošlogodišnje teme za likovne i literarne radove te stripove ćete pronaći na [ovoj poveznici](https://sfera.hr/natjecaji-i-radionice/djeca/teme-za-2023-godinu/).

# Može li sve biti san?

Rad u kojem se lik na kraju priče probudi ili se pokaže da je cijelu radnju zamislio, ne pripada žanru znanstvene fantastike ni *fantasyja*, budući da je moguće i u stvarnom životu sanjati čudnovate i nadnaravne stvari. Takvi radovi se neće uzimati u obzir za nagradu.

# Što je kartica teksta?

Jedna kartica teksta ima 1800 znakova (slova, brojeva, interpunkcijskih znakova i razmaka) uključujući razmake. Literarni rad smije sadržavati do 20 kartica.

# Što točno znači poslati rad običnom poštom?

Pod običnom se poštom podrazumijeva obično pismo ili paket. Slanje takve pošiljke podrazumijeva odlazak u poštanski ured, gdje tražite da se paket pošalje običnom poštom.

Preporučene pošiljke, pošiljke slane HP Expressom ili nekako drugačije nećemo zaprimiti. Likovni radovi i stripovi poslani e-mailom neće ući u konkurenciju.

# Smije li više učenika raditi na jednom likovnom radu ili stripu?

Na likovnom radu ili stripu smije raditi više učenika (u slučaju stripa to je čak i poželjno). Uz rad svakako priložite fotografije procesa izrade rada kako bismo vidjeli da su svi potpisani učenici doista sudjelovali u izradi. Kod izrade stripa slobodno potičite suradnju i podjelu posla pisanja scenarija i crtanja, bojanja i pisanja teksta.

# Smije li učenik odabrati temu izvan svoje dobne kategorije?

Ne. Molimo sudionike natječaja da se pridržavaju tema unutar vlastite dobne kategorije kako bi kriteriji ocjenjivanja radova bili pošteni prema svim sudionicima.

# Smije li učenik poslati rad na obje teme u svojoj dobnoj kategoriji?

Da, jedan učenik smije poslati više radova. Šaljete li više literarnih radova u jednom e- mailu, svaki treba biti u zasebnoj Word datoteci i svaki mora sadržavati tražene podatke.

# Smije li se učenik natjecati u više kategorija svoje dobne skupine?

Smije! Svaki učenik se može natjecati u bilo kojoj kategoriji ili kombinaciji kategorija (literarna, likovna, strip), unutar svoje dobne skupine.

# U kojoj tehnici treba biti likovni rad?

Tehnika izrade nije zadana. Unatoč tome, predlažemo da se odlučite za one tehnike za koje ste sigurni da će na odredište stići u jednako dojmljivom obliku kako su i načinjene. Pobrinite se da su svi dijelovi rada snažno pričvršćeni. Nerijetko se dogodi da radovi nastradaju u pakiranju, prijevozu ili raspakiravanju, stoga zaštitite radove u omotnicama i paketima te ih pomnjivo pakirajte. Radovi koji su stavljeni u omotnice istog formata kao što je i rad često je nemoguće raspakirati, a da mu se ne oštete barem rubovi. Preklopljeni, izgužvani radovi otpalih dijelova nas rastužuju, jer im nepotpunost često kvari dojam.

# Smije li učenik dati vlastiti naslov radu?

Smije. Ako je riječ o literarnom radu, Word datoteka i dalje mora imati naslov oblika [Ime i prezime učenika] - [Tema].

# Tko smije biti mentor učeniku koji se prijavljuje na natječaj?

Poželjno je da mentor bude učitelj ili predmetni nastavnik koji predaje učeniku, ali to nije uvjet sudjelovanja na natječaju. Mentor smije biti i stručni suradnik ili drugi odgojno-obrazovni ili administrativni djelatnik škole koju učenik pohađa.

# Smije li se sudjelovati u natječaju bez mentora?

Nažalost, u natječaju se ne smije sudjelovati bez mentora. Zbog organizacijskih razloga svi sudionici natječaja moraju imati mentora koji će prijaviti rad i s kojim će voditelji SFERICA dalje komunicirati. Radovi bez navedenih mentora ili radovi koje su poslali učenici neće biti razmatrani za nagradu. Radove na natječaj šalju isključivo mentori te radovi koje učenici šalju izravno organizatorima neće biti uzeti u obzir za nagradu. Također, na elektroničku poštu učenika se neće odgovarati. Svu komunikaciju s organizatorima natječaja vode isključivo mentori.

# Kad će biti objavljeni rezultati natječaja?

Rezultati natječaja bit će objavljeni krajem travnja na [SFerinim](http://sfera.hr/) i [SFeraKonskim](http://sferakon.org/)

stranicama. Školama nagrađenih učenika poslat ćemo dopis s uputama za preuzimanje nagrade.

# Koliko ljudi smije doći u pratnji s učenikom na dodjelu nagrada?

Na dan dodjele, nagrađeni učenici imaju slobodan ulaz na SFeraKon. Članovi najuže obitelji (roditelji, braća i sestre), mentor te ravnatelj škole također imaju slobodan ulaz. Članovi šire obitelji i prijatelji trebaju platiti kotizaciju kao i ostali posjetitelji konvencije.

# Što ako učenik ne može doći na dodjelu?

Nagrada će biti poslana poštom na adresu škole.

**Izdaju li se potvrde o sudjelovanju na natječaju?**

Potvrde o sudjelovanju se izdaju mentorima nagrađenih učenika, na zahtjev. Potvrde svim mentorima se ne izdaju iz logističkih razloga.

**Kako je s natječajem povezana SFerina online radionica stripa?**

I natječaj i radionicu stripa za srednje škole organizira društvo SFera. Radionica je otvorena svim zainteresiranim učenicima srednjih škola i njihovim mentorima, a sudjelovanje na radionici nije uvjet za sudjelovanje na natječaju, niti će ono utjecati na rezultate natječaja.

Radionicu preporučujemo učenicima koji planiraju sudjelovati na natječaju u kategoriji stripa kako bi stekli teorijska i praktična znanja, te usavršili radove koje šalju na natječaj. (^)

**Što se može učiniti s radovima koji ne odgovaraju temama natječaja ili ako je prošao rok natječaja?**

Ukoliko imate gotov literarni žanrovski rad izvan zadanih tema ili rokova natječaja, možete ga poslati uredništvu sferinog fanzina Parsek na adresu parsek@sfera.hr